## Rješenje kojim se trgovačkom društvu International Seaport Management d.o.o., Zadar, odobrava objavljivanje ponude za preuzimanje javnog dioničkog društva Marina Dalmacija d.d., Zadar

### NN 74/2008 (27.6.2008.), Rješenje kojim se trgovačkom društvu International Seaport Management d.o.o., Zadar, odobrava objavljivanje ponude za preuzimanje javnog dioničkog društva Marina Dalmacija d.d., Zadar

# HRVATSKA AGENCIJA ZA NADZOR FINANCIJSKIH USLUGA

**2472**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 24. stavak 3. Zakona o preuzimanju dioničkih društava (»Narodne
novine« broj 109/07), Uprava Hrvatske agencije za nadzor financijskih usluga, na
temelju Zahtjeva trgovačkog društva International Seaport Management d.o.o.,
Zadar, Gaženička cesta 7, zastupanog po društvu Hypo Alpe-Adria-Bank d.d.
Zagreb, Slavonska avenija 6, za odobrenje objavljivanja ponude za preuzimanje
javnog dioničkog društva Marina Dalmacija d.d., Zadar, Elizabete Kotromanić
11/I, na sjednici održanoj 19. lipnja 2008. godine, donijela je

## RJEŠENJE

1. Trgovačkom društvu International Seaport Management d.o.o., Zadar, Gaženička
cesta 7, odobrava se objavljivanje ponude za preuzimanje javnog dioničkog
društva Marina Dalmacija d.d., Zadar, Elizabete Kotromanić 11/I.
2. Ovo Rješenje objavit će se u »Narodnim novinama«.

```
Obrazloženje
```

I. Trgovačko društvo International Seaport Management d.o.o., Zadar, Gaženička
cesta 7, zastupano po društvu Hypo Alpe-Adria--Bank d.d. Zagreb, Slavonska
avenija 6 (dalje u tekstu: Ponuditelj), podnijelo je Hrvatskoj agenciji za
nadzor financijskih usluga (dalje u tekstu: Agencija), 21. travnja 2008. godine,
na temelju odredbe članka 24. stavak 1. Zakona o preuzimanju dioničkih društava
(»Narodne novine« broj 109/07, dalje u tekstu: Zakon), Zahtjev za odobrenje
objavljivanja ponude za preuzimanje trgovačkog društva Marina Dalmacija d.d.,
Zadar, Elizabete Kotromanić 11/I (dalje u tekstu: Ciljno društvo), ponudu za
preuzimanje i isprave iz članka 22. stavak 3. Zakona, a dopunu predmetnog
zahtjeva 5. svibnja 2008. godine, 21. svibnja 2008. godine i 5. lipnja 2008.
godine.
II. Ciljno društvo je javno dioničko društvo, sukladno odredbi članka 114.
stavak 1. točka 2. Zakona o tržištu vrijednosnih papira (»Narodne novine« broj
84/02 i 138/06), u svezi s odredbom članka 14. Pravilnika o sadržaju i obliku
financijskih i poslovnih izvješća javnih dioničkih društava (»Narodne novine«
broj 118/03).
Agencija je izvršila uvid u podatke sudskog registra na internetu te utvrdila da
temeljni kapital Ciljnog društva iznosi 116.846.600,00 kuna.
Uvidom u podatke Središnje depozitarne agencije d.d., Zagreb, Heinzelova 62/a
(dalje u tekstu: SDA), utvrđeno je da je Ciljno društvo na zadnji dan svakog
mjeseca IV. kvartala 2007. i I. kvartala 2008. godine, imalo više od 100
dioničara.
III. Obveza objavljivanja ponude za preuzimanje, nastala je za Ponuditelja,
sukladno odredbi članka 9. stavak 2. Zakona 17. ožujka 2008. godine sklapanjem
»Ugovora o prodaji dionica trgovačkog društva Marina Dalmacija d.d. iz Zadra, Ul.
Elizabete Kotromanić 11/I« s društvom P.S.Investing Aktiengesellschaft iz Vaduza,
Pflugstrasse 7 kojim je, po cijeni od 1.600,00 kuna po dionici, stekao 18.188
redovnih dionica Ciljnog društva koje daju pravo glasa, što predstavlja 20,2354%
glasova od ukupnog broja glasova koje daju dionice Ciljnog društva s pravom
glasa te sklapanjem »Ugovora o prodaji dionica trgovačkog društva Marina
Dalmacija d.d. iz Zadra, Ul Elizabete Kotromanić 11/I« od tog dana, s društvom
Tehno d.o.o. iz Zadra, Gaženička cesta b.b., na temelju kojeg je Ponuditelj po
cijeni od 1.700,00 kuna po dionici, stekao 2.803 redovne dionice Ciljnog društva
koje daju pravo glasa, što predstavlja 3,1185% glasova od ukupnog broja glasova
koje daju dionice Ciljnog društva s pravom glasa.
Ponuditelj sukladno odredbi članka 5. stavka 4. točka 1. Zakona djeluje
zajednički s društvom International Seaport AG iz Liechtensteina, Vaduz,
Pflugstrasse 7, s obzirom na to da je društvo International Seaport AG iz
Liechtensteina, Vaduz, Pflugstrasse 7, osnivač i 100%-tni vlasnik Ponuditelja.
Na dan stjecanja dionica Ciljnog društva od strane Ponuditelja, na temelju
naprijed navedenih ugovora, društvo International Seaport AG iz Liechtensteina,
Vaduz, Pflugstrasse 7, drži 65.346 dionica Ciljnog društva s pravom glasa, što
predstavlja 72,7020% glasova od ukupnog broja glasova koje daju dionice Ciljnog
društva s pravom glasa.
Dana 31. ožujka 2008. godine, Ponuditelj i društvo International Seaport AG iz
Liechtensteina, Vaduz, Pflugstrasse 7, zaključili su »Ugovor o prodaji dionica
trgovačkog društva Marina Dalmacija d.d. iz Zadra, Ul. Elizabete Kotromanić
11/I« na temelju kojeg je Ponuditelj stekao 65.346 Ciljnog društva koje daju
pravo glasa, što predstavlja 72,7020% glasova od ukupnog broja glasova koje daju
dionice Ciljnog društva s pravom glasa.
Nakon navedenih stjecanja Ponuditelj drži ukupno 86.337 dionica Ciljnog društva
s pravom glasa, što predstavlja 96,0559% glasova od ukupnog broja glasova koje
daju dionice Ciljnog društva s pravom glasa, a društvo s kojim djeluje
zajednički International Seaport AG iz Liechtensteina, Vaduz, Pflugstrasse 7, u
trenutku podnošenja Zahtjeva za odobrenje objavljivanja ponude za preuzimanje ne
raspolaže niti s jednom dionicom s pravom glasa u Ciljnom društvu.
Prema izjavama Ponuditelja i International Seaport AG iz Liechtensteina, Vaduz,
Pflugstrasse 7, društva koje s Ponuditeljem djeluje zajednički, dostavljenim uz
Zahtjev, osim navedenih Ugovora o prijenosu dionica, isti nisu sklapali druge
pravne poslove u cilju stjecanja dionica Ciljnog društva.
IV. Cijena koju se Ponuditelj u ponudi za preuzimanje obvezuje platiti po
dionici iznosi 1.700,00 kuna. Prema podacima dostupnima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje,
Ponuditelj je 2.803 dionice Ciljnog društva na temelju »Ugovora o prodaji
dionica trgovačkog društva Marina Dalmacija d.d. iz Zadra, Ul. Elizabete
Kotromanić 11/I« od 17. ožujka 2008. godine, sklopljenog s društvom Tehno d.o.o.
iz Zadra, Gaženička cesta b.b., stekao po cijeni od 1.700,00 kuna za svaku
dionicu.
Sukladno potvrdi Zagrebačke burze d.d., Zagreb, od 15. svibnja 2008. godine,
dostavljenoj uz Zahtjev za odobrenje objavljivanja ponude za preuzimanje,
prosječna cijena dionica Ciljnog društva izračunata na način propisan odredbom
članka 16. stavak 3. Zakona, iznosi 1.699,67 kuna.
Slijedom navedenog, utvrđeno je da je cijena izražena u ponudi za preuzimanje u
iznosu od 1.700,00 kuna po dionici, određena u skladu s odredbama članka 16.
stavka 2. i 3. Zakona.
V/ Ponuditelj i društvo International Seaport AG iz Liechtensteina, Vaduz,
Pflugstrasse 7 drže ukupno 86.337 redovnih dionica Ciljnog društva, a temeljni
kapital Ciljnog društva podijeljen je na 89.882 redovne dionice, svaka u
nominalnom iznosu od 1.300,00 kuna.
Novčana sredstva potrebno je osigurati sukladno odredbi članka 19. stavak 1.
Zakona, za plaćanje preostalih dionica Ciljnog društva s pravom glasa, u iznosu
od najmanje 6.026.500,00 kuna.
Uvidom u potvrdu SDA, kao depozitara, dostavljenu uz Zahtjev za odobrenje
objavljivanja ponude za preuzimanje, utvrđeno je da je Ponuditelj u SDA na
poseban račun izdvojio novčana sredstva u iznosu od 6.110.000,00 kuna, u korist
osoba koje će pohraniti svoje dionice u ponudi za preuzimanje.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbama članka 4. stavak 1.
točka 1. Pravilnika o vrsti i visini naknada i administrativnih pristojbi
Hrvatske agencije za nadzor financijskih usluga (»Narodne novine« broj 45/06 i
11/07).
VII. Ponuditelj je uz predmetni zahtjev dostavio tekst ponude za preuzimanje,
sastavljen sukladno odredbi članka 22. stavak 1. Zakona, te dokumentaciju
propisanu odredbom stavka 3. istoga članka Zakona pa je slijedom navedenog, na
temelju odredbe članka 24. stavak 3. Zakona, odlučeno je kao u točki 1.
izrijeke.
VIII. Na temelju odredbe članka 8. stavak 3. Zakona o Hrvatskoj agenciji za
nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od primitka
ovog Rješenja.

Klasa: UP/I-451-04/08-10/4
Urbroj: 326-111-08-11
Zagrebu, 19. lipnja 2008.

Član Uprave
**Ivica Letinić**, v. r.

Rješenje, NN 74/2008-2472
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)